„„Insoară-te că te tai“, un proiect legislativ în România 

Propunerea legislativă a fost depusă la sfârşitul sesiunii parlamentare din anul 1931, „spre 
dezolarea celibatarilor si bucuria fetelor bătrâne“. Câteva mii de fete din această categorie l-au 
felicitat pe ministrul din acea vreme pentru îndrăzneaţa inițiativă. 


Propunerea este analizată cu mult umor într-un articol publicat în săptămânalul „Ilustrațiunea 
română“ din 16 aprilie 1931, cu titlul „Năzbâti...“ 


„Un proiect de lege senzaţional: impozit pe celibatari. Proiectul a fost supranumit spre marea 
bucurie a celor ce-l alcătuiseră — “ însoară-te, că te tai...” — sau cam aşa ceva... Unii susțin că 
impozitul are un caracter fiscal: bani şi iar bani. Alţii susţin că este opera de răzbunare a unui 
ministru care, invidios pe libertatea unui prieten burlac şi sgârcit, s'a gândim să-l pedepsească pe 
aceasta cale... 


Bucuria fetelor bătrâne 


Una sau alta, fapt cert e că un asemenea proiect a fost depus la sfârşitul sesiunei parlamentare, 
spre dezolarea celibatarilor si bucuria fetelor bătrâne. Câteva mii de fete din această categorie au 
telegrafiat ministrului de resort felicitându-l pentru o asemenea idee fiscală, socială şi umanitară, 
rugându-l să mărească impozitul celibatarilor la o cifră pe care să n’o poată plăti nimeni. “Aşa se 
va isprăvi şi cu tărăgăneala flăcăilor tomnatici ; aşa veți binemerita de la patrie de la noi....” 


anA 


adăogă una din aceste “călduroase” telegrame. 


De altă parte “Asociația pețitoarelor din România”, în fața noilor şi surâzătoarelor perspective ce 
le deschide noua lege, a adresat guvernului un memoriu omagial din care extragem următoarele : 


<< Vă felicităm pentru această ințiativă lăudabilă care, în condițiunile de sărăcie generală, se 
traduce printr’o constrângere la însurătoare!Celibatarul să plătească impozit sau să se însoare! 
Destul au tras chiulul statului şi fetelor noastre! Bănuim că veți avea opoziție violentă în Senat. 
Nu dezarmați! Alături de d-v, este simpatia publicului, agenții fiscului şi membrele Asociaţiei 
noastre. La caz de nevoie ştim să facem gură ; şi cred că stiți şi dv. ce înseamnă gura 
pețitoarelor... Nu aveţi nici o teamă ! >> 


Celibatarii cer o maşină de făcut bani 


Dacă proiectul a putut produce asemenea explozii de bucurie, apoi el a produs şi unele agitații 
destul de serioase. Astfel celibatarii interesaţi în cauză s'au întrunit în câteva rânduri, iar de 
curând au ţinut un important congres la care vorbitorii s'au întrecut în a înfiera monstruozitatea 
guvernului : 


<< Este un atac indirect, la libertăţile noastre a spus unul dintre vorbitori. Proiectul este încă o 
năzbâtie a “Guvernului sărăciei”. Să plătim pentru că nu suntem însurați ? Dar cei cari, din 
diferite motive, trăiesc în concubinaj ? Dar cei cu două-trei neveste legitime ? Imoral, veți zice. 
Dar acesta-i adevărul. Celibatarii, ca şi cetățeni, nu pot plăti nici impozitele existente, dar încă un 
adaos pentru celibat ! Nu putem plăti! Şi atunci guvernul ne constrânge să ne însuram; de aci 
porecla proiectului: “Însoară-te că te tai !” 


Bine, să ne însurăm! Dar nu toți celibatarii sunt apți pentru aceasta. Dacă guvernul urmăreşte cu 
tot dinadinsul aceasta, n'are decât să spună şi să ne oblige prin lege; dar in acest caz trebuie să 
comande doctorului Voronof câteva menagerii cu maimute (notă: Serge Voronoftf un celebru 
medic în epocă, care dezvoltase o tehnica de transplantare a testicolelor de maimuțe bărbaților... 
cu probleme). Altfel intenția este fundamental imorală. 


>> După lungi şi sgomotoase discuţii, congresul celibatarilor a adoptat o rezoluţie prin care cere 
ca proiectul să fie amendat prin introducerea următoarelor dispozițiuni: Pentru aplicarea şi 
executarea acestei legi, guvernul este obligat a pune la dispoziţiunea celibatarilor o maşină de 
fabricat bani. Dacă nici pe această cale celibatarul nu isbuteşte să-şi plătească datoriile către fisc, 
inclusiv impozitul pentru celibat este obligat să se însoare în lăuntrul unui termen de 60 zile, 
Statul punându-i la dispoziţie, bineînţeles la nevoie, cheltuielile inerente operaţiunei de întinerire. 


La protestele celibatarilor sau raliat senatorii din aceasta categorie, cari au declarat că un 


asemenea proiect nu este — nici mai mult nici mai puțin — decât o...nereuşită epigramă la adresa 
lor.” 

